Drábiková, Lucia, poslankyňa NR SR (2022-09-21):
Vážený predsedajúci, vážené kolegyne, vážení kolegovia, keďže nie sú dovolené tie vizuálne pomôcky, len som si to tu dovolila položiť a ak by mal niekto záujem sa pozrieť, ako to vyzerá s tými nikotínovými sáčkami, tak sú mu k dispozícii. Chcem povedať iba pár slov, pretože Peter už viaceré veci ozrejmil. Je všeobecne známe, že závislosť na cigaretách, ale aj na alkohole a iných látkach, vzniká najjednoduchšie v období dospievania. Sama som si koniec koncov začala fajčiť asi v 15 rokoch na gymnáziu a mnoho mojich kamarátov, kamarátok a známych takisto. V tom vyššom veku už tých ľudí predsa len sú dozretejší a začínajú ťažšie. Čo tým chcem povedať? V čase keď ja som vyrastala, boli cigarety predajné od 16 rokov, neskôr to dali od osemnásť. V súčasnosti už máme nielen dymové cigarety, ale máme cigarety bezdymové, elektrické, aj rôzne e-liquid cigarety, ktoré sú vraj omnoho škodlivejšie, pretože istým spôsobom spôsobujú zápaly pľúc. Na druhej strane preukázaný dôsledok fajčenia tých klasických cigariet je dlhé roky zrejmý a sú to teda najmä ochorenia, ako je rakovina, dlhodobé zápaly pľúc, chronická obštrukčná porucha pľúc a podobne. Na jednej strane tabakové spoločnosti vyvíjajú naozaj veľkú kreativitu, keďže ten boj proti fajčeniu aj z hľadiska životného prostredia, aj z hľadiska ochrany zdravého životného štýlu je silný, takže tabakové spoločnosti vymýšľajú, ako nerobiť až tak zle a zároveň nestratiť tie zisky a postupne teda prešli k tým elektronickým cigaretám, tekutým cigaretám a k nikotínovým sáčkom. Prečo to teraz spomínam, keď zdá sa, že vývoj ide dobrým smerom a budeme menej dymiť a budeme menej škodiť vlastným pľúcam? Tá bariéra pre toho stredoškoláka alebo aj základoškoláka začať fajčiť bola kedysi väčšia, pretože tie dymové cigarety, ony smrdia, smrdia z nich prsty, dokonca sú žlté, je to cítiť na oblečení, je to cítiť všade. Pri elektrických cigaretách to už tak nie je a naozaj nevylučuje to pach, čiže aj tí rodičia to tak horšie zdetekujú, že to dieťa začalo fajčiť, pokiaľ teda nenájdu tieto veci doma. Čiže bariéra sa nejakým spôsobom znížila a nejakým spôsobom je jednoduchšie fajčiť tajne, dostať sa k tomu a zdá sa, že je to aj také ako keby bezpečnejšie, navodzuje to u tých detí pocit, že to až tak neškodí tomu zdraviu. Pri bezdymových cigaretách je ešte stále malá bariéra, pretože nie všade si to človek môže nepozorovane dať, čiže potrebuje sa niekde skryť a tak ďalej. Ale ak prídeme k týmto nikotínovým žuvačkám alebo sáčkom, tak ich použitie je veľmi nenápadné, jednoduché, môžete si to dať v kine, v autobuse kdekoľvek. Takýmto spôsobom vlastne beží aj marketing týchto firiem, že nemáte možnosť, cestujete, dajte si nikotínový sáčok. Čo sa týka dospelej populácie, je to podľa mňa bezpredmetné a nevidím v tom žiadny problém, pretože koniec koncov dospelí ľudia by mali mať svoj rozum, svoju zodpovednosť a zvažovať. Ale tým, že tá bariéra sa znížila a je možnosť naozaj sa k tomu dostať relatívne jednoducho, koniec koncov dá sa to kúpiť v akomkoľvek hypermarkete a dostávame správy o tom, že teda bežne to skúšajú decká na základných školách. A je tu jeden veľký problém alebo dva, ktoré by som chcela pomenovať. Jedna vec je tá, ktorú spomínal už Peter Kremský, že to množstvo toho nikotínu je tam možno aj väčšie ako v tých normálnych cigaretách, respektíve je väčšie. To je jedna vec. Druhá vec je, ten nikotín sa vstrebáva cez sliznicu a okrem toho, keď si človek dá viacej tých cigariet, tak predsa len sa necíti až tak dobre, takže má takú snahu aspoň chvíľku nefajčiť. Dať si tieto nikotínové sáčky, ktoré majú príchuť mentolu alebo ovocia alebo čohokoľvek si zmyslíme, je omnoho jednoduchšie a človek má pocit, že však to je v pohode. To znamená, že sa môže veľmi ľahko predávkovať nikotínom, ktorý je koniec koncom nervovým jedom, to je jedna vec, a druhá vec je ešte závažnejšia, a tu by som si dovolila citovať Ľubomíra Okruhlicu, riaditeľa Centra pre liečbu drogových závislostí: „Na rozdiel od iných druhov návykových látok vzniká závislosť od nikotínu najrýchlejšie a je najsilnejšia, podobne ako pri heroíne.“ Znie to hrozne, áno, nikotín nezabíja tak spoľahlivo ako heroín, ale tá závislosť je veľmi silná, čo dokazuje množstvo ľudí, ktorí sa neustále pokúšajú prestať fajčiť. Takže preto si myslím, že je veľmi dôležité a som veľmi rada, že Peter pomenoval túto vec, ktorej čelíme, a je veľmi dôležité, aby verejnosť bola oboznámená, že máme takýto produkt na trhu, ktorý vyzerá ako žuvačky alebo cukríky, aby si dali na to pozor, pretože ak si tie decká raz na ten nikotín navyknú, či už cez cigaretu alebo tie sáčky, bude pre nich veľmi ťažké si od toho odvyknúť. Nehovoriac o tom, že si môžu ublížiť tým dávkovaním, ktoré je veľmi ťažké odhadnúť. Takže toto je za mňa, ďakujem za pozornosť a verím, že a ďakujem vopred všetkým, ktorí túto novelu podporíte.